Leeus moet lugtig wees vir Laevelders | Netwerk24
OORSIG: Naelskraap-wen vir Wallis teen Frankryk
Deur Christo Buchner 12 Julie 2019 13:09
As die Leeus hul Curriebeker-doelwit van 'n tuishalfeindstryd wil bereik, sal hulle met niks anders nie as 'n sege Saterdagmiddag op Ellispark oor die Pumas moet afskop.
Maklik gaan dit egter nie wees nie.
Marnus Schoeman, oopkantflank van die Leeus, weet hoe groot bedreiging sy oud-spanmaats van die Pumas Saterdag vir hulle op Ellispark inhou. Foto: Gallo Images
Die Laevelders kom met 'n wavrag vol selfvertroue in die Goudstad aan vir hierdie stryd.
Hulle weet immers al hoe dit vanjaar voel om te seëvier op Ellispark en hierdie intimiderende stadion sal geen bedreiging vir hulle inhou nie.
Die Pumas het die Goue Leeus XV in die SuperSport-uitdaagreeks 'n groot loesing van 52-26 op Ellispark gegee en al is die tuisspan hierdie keer 'n sterker eenheid, was spelers soos James Venter en Wandisile Similane daardie dag daar toe die kous behoorlik oor hul kop getrek is. Hulle weet dus hoe gevaarlik die Pumas kan wees.
Die besoekers het nou wel hul titel as SuperSport-kampioen aan Griekwas afgestaan, maar hulle speel met 'n gevestigde eenheid en het in Jimmy Stonehouse 'n uitstaande afrigter.
Stonehouse is ongetwyfeld een van die beste en vaardigste afrigters in die land, maar word telkens oor die hoof gesien wanneer hoër louere ter sprake kom. Amper nes Krieket Suid-Afrika vir Ray Jennings ignoreer.
Stonehouse sal sy planne reg hê om die Leeus te laat struikel.
Die oud-Puma Marnus Schoeman speel teen sy eertydse spanmaats en sal die Leeus insig kan gee oor wat gedoen kan word om die aanslag van die Laevelders te stuit.
Op enkele uitsonderings na het die Leeus 'n baie jong span en teen die hardebaarde van die Pumas sal hulle stewig moet staan.
Ross Cronjé, skrumskakel en kaptein, gaan 'n groot taak hê om sy span in 'n eenheid te snoer.
Dit is veral die agttal wat sal moet brul, anders gaan die trane laatmiddag oor Ellispark rol.
In die week waarin verneem is van die dood van James Small, is dit nogal gepas dat hierdie twee spanne teen mekaar speel, want dit was juis in 1988 dat Small sy debuut vir Transvaal in die eertydse Lionbeker teen Suidoos-Transvaal (nou Pumas) in Witbank gemaak het.
Leeus: Tyrone Green, Madosh Tambwe, Wandisile Simelane, Wayne van der Bank, Stean Pienaar, Shaun Reynolds, Ross Cronjé (k), James Venter, Vincent Tshituka, Marnus Schoeman, Reinhard Nothnagel, Rhyno Herbst, Johannes Jonker, Jan-Henning Campher, Dylan Smith. PLAASVERVANGERS: Pieter Jansen, Sti Sithole, Jacobie Adriaanse, Ruben Schoeman, Len Massyn, Dillon Smit, Manuel Rass, Jan-Louis la Grange.
Pumas: Devon Williams, Morné Joubert, Neil Maritz, Ryan Nell (k), Etienne Taljaard, Jacobus Marais, Reynier van Rooyen, Willie Engelbrecht, Hermanus Carel du Preez, Jeandre Rudolph, Stefan Willemse, Le Roux Roets, Marne Coetzee, Marko Janse van Rensburg, Andrew Beerwinkel. PLAASVERVANGERS: Cornelius Els, Wikus Groenewald, Hilton Lobberts, Phumzile Maqondwana, Ashlon Davids, Christopher Smith, Henko Marais, Morgan Naudé.